DA Den Europæiske Unions Tidende CE 88/547

(2004/C 88 E/0557)

SKRIFTLIG FORESPØRGSEL E-0878/04

af Antonio Di Pietro (ELDR) til Kommissionen

(22. marts 2004)

Om: Aktieselskabet Acque Albule i Tivoli

Aktieselskabet Acque Albule driver kurvandskilder, der har været kendte og værdsatte lige siden oldtiden. Tivoli Kommune, der indtil december 2001 har været eneaktionær i selskabet, har for nylig afhændet 40 % af aktiekapitalen — til en privat virksomhed — med påståede hensigter om at tilføre selskabet ny kapital. Denne transaktion er blevet erklæret for ulovlig og ugyldig af domstolen i Rom. Den italienske Revisionsret har i øvrigt konstateret grove uregelmæssigheder i selskabets regnskaber. Acque Albule's aktier viser sig at være blevet markant undervurderet, og desuden er transaktionen slet ikke foretaget på gennemsigtig vis (f.eks. er vurderingspapiret ikke engang blevet offentliggjort). Trods den nytilkomne private virksomheds kontraktlige forpligtelser og til trods for den betydelige offentlige CIPE-finansiering er de ansatte hos kurbadeselskabet stort set alle blevet afskediget. Pressen har for nylig oplyst, at selskabet Acque Albule har besluttet at udstede et obligationslån ud over den yderligere nærtforestående og ulovlige brug af offentlige midler.

Hvilke foranstaltninger vil Kommissionen træffe over denne afhændelsestransaktion af betydelige offentlige midler, som finder sted uden nogen som helst garantier for gennemsigtighed, og på det seneste også over for udstedelsen af obligationslån til offentligheden, som ikke synes at være båret oppe af passende garantier? Hvilke foranstaltninger vil Kommissionen ligeledes træffe over for den betydelige offentlige støtte, der er blevet ydet selskabet Acque Albule for at imødegå konsekvenser for arbejdspladserne, og som selskabet ikke har brugt til at opretholde beskæftigelsen, eftersom de ansatte er blevet afskediget?

Svar afgivet på Kommissionens vegne af Mario Monti

(29. april 2004)

Spørgsmålet om, hvorvidt salg af offentlig ejendom under ejendomsværdien kan indeholde statsstøtte til køberne, behandles — for så vidt angår salg af jord og bygninger — i Kommissionens meddelelse om statsstøtteelementer i forbindelse med offentlige myndigheders salg af jord og bygninger, der er offentliggjort i Den Europæiske Unions Tidende (1).

I meddelelsen hedder det:

Salg af jord og bygninger efter et tilstrækkelig publiceret, offentligt og betingelsesløst udbud, der kan sammenlignes med en auktion, hvor det højeste eller eneste tilbud accepteres, er per definition et salg til markedsværdien og indeholder følgelig ingen statsstøtte.

og

Hvis en offentlig myndighed ikke ønsker at anvende den procedure, der er beskrevet … [ovenfor], skal der udføres en uafhængig vurdering af en eller flere vurderingssagkyndige, før der indledes forhandlinger om salg, for at fastlægge en markedsværdi på grundlag af almindeligt accepterede markedsindikatorer og vurdering s standarder. Den således fastlagte markedspris er den laveste købspris, der kan aftales, uden at der foreligger statsstøtte.

Ovennævnte principper kan også være relevante ved vurdering af salg af andre typer offentlige aktiver.

På baggrund af de forelagte oplysninger vil Kommissionen rette henvendelse til de italienske myndigheder og anmode om informationer for at indsamle yderligere dokumentation både i relation til andre aspekter af sagen og for at vurdere, om der kan være tale om statsstøtte.

(1) EFT C 209 af 10.7.1997.